Når man køber tre liter vin ad gangen, er det nemmere at komme til at drikke mere end planlagt og at skjule sit indtag, mener ekspert.

En plastikpose, der klirrer faretruende i takt med ejermandens gang, kan få de fleste mennesker til at tænke deres.

De tomme flasker har længe været et fysisk tegn på et overforbrug af alkohol, men i virkeligheden burde det nok nærmere være gentagne ture til papcontaineren, der skulle få folks alarmklokker til at ringe.

Salget af bag-in-box-vine, hvor man køber tre liter af de saftige dråber ad gangen, har været stigende de seneste år.

Hos Coop, der er Danmarks største forhandler af vin, udgjorde papvinene næsten en tredjedel af det samlede vinsalg sidste år, og salget stiger omkring fem procent hvert eneste år, oplyser koncernen.

Men mens en boks med tre liter vin kan være både mere praktisk og billigere end flaskevine, fører de også til, at mange kommer til at drikke mere, end de havde tænkt sig, og at der kan gå længere tid, før alkoholmisbrugere opdager, at de har et problem.

- Skal bare lige i affaldsspanden

En af dem, der har oplevet bag-in-boks-forbandelsen på egen krop, er skuespiller Jan Linnebjerg, som de fleste kender som julekalendernissen Pyrus.

For et par uger siden fortalte han omverdenen, at han er alkoholiker, og at han er på vej i behandling.

I den forbindelse besøgte han ’Go’ morgen Danmark’-studiet, hvor han blandt andet fortalte, hvordan hans overforbrug af alkohol tog fart.

- Det er kommet snigende. Det starter i det små i begyndelsen af 00’erne, hvor den der bag-in-box kommer snigende ind i hjemmet. Og så er det jo dejligt nemt, sagde han og gestikulerede den velkendte bevægelse af at hælde vin fra boksens tud ned i et glas.

- Og så får den nogle glas i løbet af aftenen. Man skal ikke stå med flaskerne og tænke: ”Hold kæft, hvor har jeg drukket meget – se alle de flasker”. I stedet er det bare lige ned i affaldsspanden, sagde Jan Linnebjerg.

Nemmere at skjule

Og Jan Linnebjerg er langt fra den eneste dansker, der har oplevet, at papvinen har skjult et overdrevent forbrug.

Carl Christian Randow, der er misbrugsbehandler og uddannet alkolog, kender i den grad også til papvinens fælder.

- Mange af mine klienter fortæller, hvor let det er at narre sig selv og komme til at drikke for meget af en bag-in-box. Det er den samme diskussion som med slik og sodavand. Jo større indpakningen er, jo mere indtager man. En svag person, der er tilbøjelig til vin, vil indtage mere, når det kommer i tre liter ad gangen, lyder det fra Carl Christian Randow.

Han fortæller, at papvine kan styrke den fortrængning, mange alkoholikere foretager.

- Flasker, der klirrer, gør det meget tydeligere, hvor meget man drikker, mens en papvin er nemmere at skjule for sine omgivelser. Derfor gør den det også muligt at blive i illusionen om, at man ikke har et problem, lidt længere, siger misbrugseksperten.

Kan ikke undgås

Fire typer af alkoholbrugere Bruger af alkohol: Man bruger alkohol i små moderate mængder uden nogen former for negative konsekvenser.

Man bruger alkohol i små moderate mængder uden nogen former for negative konsekvenser. Storforbruger af alkohol: Hver weekend er typisk koncentreret omkring alkohol for at skabe en følelse af glæde.

Hver weekend er typisk koncentreret omkring alkohol for at skabe en følelse af glæde. Misbruger af alkohol: Alkohol bruges i hverdagen som et beroligende middel efter stressfyldte perioder og/eller som "trøst", når man er ked af det.

Alkohol bruges i hverdagen som et beroligende middel efter stressfyldte perioder og/eller som "trøst", når man er ked af det. Kemisk afhængig af alkohol: Alkoholindtaget dominerer tilværelsen, således at man oplever kontroltab og ikke er i stand til at overholde aftaler med sig selv og andre. Kilde: www.alkohol-coach.com

Carl Christian Randow tror dog ikke, at politisk indgriben er vejen frem.

- Rent lavpraktisk gør en bag-in-box, at man på en given aften kommer til at drikke flere glas, fordi det er nemt. Men de mennesker, der bliver alkoholikere, ville havne der alligevel. Det går bare hurtigere med papvinene, lyder det fra misbrugsbehandleren.

Derfor vil det heller ikke gøre en forskel, at man forbyder trelitersdunkene. I stedet bør man gøre en større dyd ud af at oplyse danskerne om de forskellige måder at indtage alkohol.

- Man burde undervise i kontrolleret brug, hvor alkohol er et nydelsesmiddel til særlige lejligheder, i stedet for at man bliver storforbruger, misbruger eller kemisk afhængig af det.

Og med nydelsesmiddel mener Carl Christian Randow ikke et glas, når man kommer hjem fra arbejde.

- Det er et stort problem, når folk begynder at drikke vin til dagligt. Så er man gået væk fra nydelsesmidlet og over til regulær selvmedicinering. Ingen skal drikke vin hver dag – punktum.

TV 2 har også forsøgt at få salgstallene for salget af papvine i Salling Group, men det har ikke været muligt.